Kasamaafo a ɔwɔ mbrahyɛbaguafie, Kingsford Alban Bagbin aserɛ dɛ ebibirmu amanaman nyinaa nka hɔnho mbɔmu nko ntsia a asetsena mu nsɛm a mpɛnpɛndo yi ayɛ dzen ama wiase nyinara no. Ber a wɔrepa “Center for Afrika Diplomacy and Global Engagement” dwumadzi no ho tam no, Kingsford Alban Bagbin, Ghana mbrahyɛbaguafie no ne Kasamaafo ka dɛ, ɔhaw a wiadze refa mu no nyinara ne farbaa gyina Covid-19 yarba no do na ko a osii Russia na Ukrainefo hɔn ntamu.
Kingsford Alban Bagbin kyerjɛ dɛ, nyinom nyinara da no edzi pefee dɛ amanaman nyinaa esua dɛ wɔbɛtsena hɔn ho do. Ɔkɔr do kaa dɛ, dɛ wɔpɛpɛ nsɔwano dze asɔw ebibirmuman hɔn haw ano no gyina dɛ amanaman nyinara bedzi dwuma abɔmu dɛ nyimpa kor.
“Ɔnam dɛ amanaman mu mpanyimfo a wɔdeda amanyɛkuw ano no mmbɔ nkaa mmfa kwan na hia a ohia dɛ wiadze nyinara bɛma hɔn mu do edzi dwuma abɔmu ma obiara enya mu mfaso na mbom nnyɛ dɛ ɔbɛyɛ ɔsɛe ama afofor no ama ahokyer aba wiadze. Iyi yɛ asɛm a no mu yɛ dur a medze rema hɔn a wɔgye to mu dɛ wɔyɛ wiadze mu etumfo”.
Ndɛ, nkorɔfo a wɔgye tum dɛ wɔyɛ wiadze mu etumfo nsua abakɔsɛm nhu dɛ wɔrennda ho ara nnyɛ wiadze mu etumfo ɔkyena. No dɛm ntsi, ohia dɛ yɛdze obu bɛma hɛnho.
Kingsford Alban Bagbin ne nsɛm mu no, ɔka dɛ ɔmmfa ho na dza ɔrokɔ do wɔ wiadze afɛndzanan nyinaa mu, mpanyimfo a wɔdeda amanaman ano no enntum annka hɔnho ammbɔ mu annko enntsia wiadze mu haw a ɔbɛma wiadze ayɛ bea pa a nyimpa botum atsena.
“Ɔhaw gudo ba hɛn do ɔnam dɛ amanaman a wɔwɔ wiadze nnsue hwee nnhun hia a ohia dɛ wobedzi dwuma abɔmu. Dwumadzi yi ekyir no, ɔwɔ dɛ ntsɛmpanara yɛhyɛase yɛ nhwehwɛmu fa dza a ɔrokɔ do wɔ wiadze afaanar nyinaa na yɛmfa nto gua ma obiara nhu”.
“Hom ma hom dwumadzi no mu nda hɔ pefee ma onkenyaa adwen ma wiadze nhu dza ɔrokɔ do mpɛnpɛmdo yi na wɔngye nyimpa mfi ɔhaw a wiadze afɛndzanan n’enyi kyerɛ mu no mu”.
